CELEX: 32016D2133
Language: el
Date: 2016-12-05 00:00:00
Title: Εκτελεστική απόφαση (ΕΕ) 2016/2133 της Επιτροπής, της 5ης Δεκεμβρίου 2016, για την περάτωση της διαδικασίας αντιντάμπινγκ σχετικά με τις εισαγωγές ορισμένων οξειδίων του μαγγανίου καταγωγής Βραζιλίας, Γεωργίας, Ινδίας και Μεξικού

6.12.2016   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               L 331/12
            
         ΕΚΤΕΛΕΣΤΙΚΉ ΑΠΌΦΑΣΗ (ΕΕ) 2016/2133 ΤΗΣ ΕΠΙΤΡΟΠΉΣ
   της 5ης Δεκεμβρίου 2016
   για την περάτωση της διαδικασίας αντιντάμπινγκ σχετικά με τις εισαγωγές ορισμένων οξειδίων του μαγγανίου καταγωγής Βραζιλίας, Γεωργίας, Ινδίας και Μεξικού
   Η ΕΥΡΩΠΑΪΚΗ ΕΠΙΤΡΟΠΗ,
   Έχοντας υπόψη τη Συνθήκη για τη λειτουργία της Ευρωπαϊκής Ένωσης,
   Έχοντας υπόψη τον κανονισμό (ΕΕ) 2016/1036 του Ευρωπαϊκού Συμβουλίου και του Συμβουλίου, της 8ης Ιουνίου 2016, για την άμυνα κατά των εισαγωγών που αποτελούν αντικείμενο ντάμπινγκ εκ μέρους χωρών μη μελών της Ευρωπαϊκής Ένωσης (1), και ιδίως το άρθρο 9,
   Εκτιμώντας τα ακόλουθα:
   Α.   ΔΙΑΔΙΚΑΣΙΑ
   
   
      Έναρξη
   
   
               (1)
            
            
               Στις 17 Δεκεμβρίου 2015 η Ευρωπαϊκή Επιτροπή («η Επιτροπή») κίνησε διαδικασία έρευνας αντιντάμπινγκ όσον αφορά τις εισαγωγές στην Ένωση ορισμένων οξειδίων του μαγγανίου καταγωγής Βραζιλίας, Γεωργίας, Ινδίας και Μεξικού («οι οικείες χώρες») βάσει του άρθρου 5 του κανονισμού (ΕΚ) αριθ. 1225/2009 του Συμβουλίου (2) («ο βασικός κανονισμός»). Η Επιτροπή δημοσίευσε ανακοίνωση για την έναρξη διαδικασίας στην Επίσημη Εφημερίδα της Ευρωπαϊκής Ένωσης
                   (3) («η ανακοίνωση για την έναρξη διαδικασίας»).
            
         
               (2)
            
            
               Η Επιτροπή κίνησε τη διαδικασία έρευνας κατόπιν καταγγελίας που υποβλήθηκε στις 20 Νοεμβρίου 2015 από την εταιρεία Erachem Comilog SPRL («ο καταγγέλλων»), τον μοναδικό παραγωγό ορισμένων οξειδίων του μαγγανίου στην Ένωση, ο οποίος αντιπροσωπεύει επομένως το 100 % της συνολικής ενωσιακής παραγωγής ορισμένων οξειδίων του μαγγανίου. Η καταγγελία περιείχε αποδεικτικά στοιχεία ύπαρξης πρακτικής ντάμπινγκ και συνακόλουθης σημαντικής ζημίας, στοιχεία τα οποία θεωρήθηκαν επαρκή για να δικαιολογήσουν την έναρξη διαδικασίας έρευνας.
            
         
               (3)
            
            
               Η Επιτροπή κάλεσε τον καταγγέλλοντα, χρήστες και εισαγωγείς, γνωστούς παραγωγούς-εξαγωγείς στις οικείες χώρες, καθώς και ενώσεις που είναι γνωστό ότι τους αφορά η έναρξη της έρευνας και τους κάλεσε να συμμετάσχουν. Τα ενδιαφερόμενα μέρη είχαν την ευκαιρία να γνωστοποιήσουν γραπτώς τις απόψεις τους και να ζητήσουν ακρόαση εντός της προθεσμίας που καθορίζεται στην ανακοίνωση για την έναρξη της διαδικασίας.
            
         
               (4)
            
            
               Ο καταγγέλλων, οι παραγωγοί-εξαγωγείς στις οικείες χώρες, οι εισαγωγείς και οι έμποροι κοινοποίησαν τις απόψεις τους. Παραχωρήθηκε δυνατότητα ακρόασης σε όλα τα ενδιαφερόμενα μέρη τα οποία υπέβαλαν σχετική αίτηση και απέδειξαν ότι είχαν ιδιαίτερους λόγους να τύχουν ακρόασης.
            
         B.   ΑΠΟΣΥΡΣΗ ΤΗΣ ΚΑΤΑΓΓΕΛΙΑΣ ΚΑΙ ΠΕΡΑΤΩΣΗ ΤΗΣ ΔΙΑΔΙΚΑΣΙΑΣ
   
   
               (5)
            
            
               Με επιστολή της 6ης Σεπτεμβρίου 2016 προς την Επιτροπή, ο καταγγέλλων ανακάλεσε την καταγγελία του. Σύμφωνα με το άρθρο 9 του βασικού κανονισμού, σε περίπτωση ανάκλησης της καταγγελίας η διαδικασία είναι δυνατόν να περατώνεται, εκτός αν κρίνεται ότι η περάτωσή της δεν θα ήταν προς το συμφέρον της Ένωσης.
            
         
               (6)
            
            
               Από την έρευνα δεν προέκυψαν στοιχεία που να δείχνουν ότι η περάτωση αυτή δεν θα ήταν προς το συμφέρον της Ένωσης. Επομένως, η Επιτροπή κρίνει σκόπιμη την περάτωση της παρούσας διαδικασίας.
            
         
               (7)
            
            
               Τα ενδιαφερόμενα μέρη ενημερώθηκαν σχετικά και τους δόθηκε η ευκαιρία να διατυπώσουν τις παρατηρήσεις τους. Κανένα ενδιαφερόμενο μέρος δεν διατύπωσε αντιρρήσεις ως προς την περάτωση της διαδικασίας.
            
         
               (8)
            
            
               Ως εκ τούτου, η Επιτροπή καταλήγει στο συμπέρασμα ότι η διαδικασία αντιντάμπινγκ σχετικά με τις εισαγωγές ορισμένων οξειδίων του μαγγανίου καταγωγής Βραζιλίας, Γεωργίας, Ινδίας και Μεξικού θα πρέπει να περατωθεί χωρίς την επιβολή μέτρων.
            
         
               (9)
            
            
               Η παρούσα απόφαση είναι σύμφωνη με τη γνώμη της επιτροπής που έχει συσταθεί βάσει του άρθρου 15 παράγραφος 1 του κανονισμού (ΕΕ) 2016/1036,
            
         ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
   Άρθρο 1
   Περατώνεται η διαδικασία αντιντάμπινγκ όσον αφορά τις εισαγωγές στην Ένωση οξειδίων του μαγγανίου (χημικός τύπος: MnO) με καθαρότητα, σε καθαρό βάρος, 50 τοις εκατό και άνω, αλλά μικρότερη από 77 τοις εκατό του μαγγανίου, καταγωγής Βραζιλίας, Γεωργίας, Ινδίας και Μεξικού, που υπάγονται σήμερα στους κωδικούς ΣΟ ex 2820 90 90 και ex 2602 00 00.
   Άρθρο 2
   Η παρούσα απόφαση αρχίζει να ισχύει την επομένη της δημοσίευσής της στην Επίσημη Εφημερίδα της Ευρωπαϊκής Ένωσης.
   
      Βρυξέλλες, 5 Δεκεμβρίου 2016.
      
         
            Για την Επιτροπή
         
         
            Ο Πρόεδρος
         
         Jean-Claude JUNCKER
      
   
   
      (1)  ΕΕ L 176 της 30.6.2016, σ. 21.
   
      (2)  Κανονισμός (ΕΚ) αριθ. 1225/2009 του Συμβουλίου, της 30ής Νοεμβρίου 2009, για την άμυνα κατά των εισαγωγών που αποτελούν αντικείμενο ντάμπινγκ εκ μέρους χωρών μη μελών της Ευρωπαϊκής Κοινότητας (ΕΕ L 343 της 22.12.2009, σ. 51), όπως αντικαταστάθηκε μετά τις 20 Ιουλίου 2016 από τον κανονισμό (ΕΕ) 2016/1036 του Ευρωπαϊκού Συμβουλίου και του Συμβουλίου, της 8ης Ιουνίου 2016, για την άμυνα κατά των εισαγωγών που αποτελούν αντικείμενο ντάμπινγκ εκ μέρους χωρών μη μελών της Ευρωπαϊκής Ένωσης (ΕΕ L 176 της 30.6.2016, σ. 21).
   
      (3)  ΕΕ C 421 της 17.12.2015, σ. 13.